Nóg vier mense toets positief vir Covid-19 in SADie nuwe koronavirus Covid-19. (Grafika: CDC/Alissa Eckert, MS; Dan Higgins, MAM via Wikimedia Commons) Nog vier bevestigde gevalle van die nuwe koronavirus bekend as Covid-19 is in Suid-Afrika aangemeld. Dié pasiënte is almal deel van ’n toergroep wat onlangs ná ’n ski-vakansie in Italië na Suid-Afrika teruggekeer het. Zweli Mkhize, minister van gesondheid, het Maandag tydens ’n mediakonferensie gesê ’n paartjie van uMgungundlovu in KwaZulu-Natal het positief getoets vir die gevreesde virus. Albei is 38 jaar oud en word in isolasie behandel. Volgens Mkhize het die vrou met haar aankoms in die land reeds simptome getoon, terwyl die man geen simptome getoon het nie. Nog twee mans, albei van Pietermaritzburg, het óók positief vir Covid-19 getoets. Hulle is onderskeidelik 38 en 45 jaar oud. Dit bring die getal bevestigde gevalle in Suid-Afrika op sewe te staan. Die departement van gesondheid spook nou om diegene wat moontlik in kontak met die pasiënte gekom het, op te spoor. Dit sluit in persone wat naby die pasiënte op die vliegtuig terug Suid-Afrika toe gesit het. Die toergroep het die noorde van Italië, onder meer Livigno, besoek. Nege van die groep het verlede Sondag na Suid-Afrika teruggekeer, terwyl een persoon ná die vakansie Engeland toe gevlieg het. Volgens Mkhize is die departement nie verbaas dat nog lede van die groep positief vir Covid-19 getoets het nie aangesien hulle heel waarskynlik ewe veel tydens hul vakansie aan die virus blootgestel is. Die minister het gedurende die mediakonferensie gesê die departement was ook aanvanklik bekommerd oor ’n persoon van Vryburg in Noordwes wat vir die virus getoets is. Die persoon se eerste toets het onbepaald teruggekom en ’n tweede rondte toetse het bevestig dat die persoon nié Covid-19 het nie. Maroela Media het vroeër berig ’n 38-jarige man van Hilton is die eerste pasiënt om positief vir die virus te toets. Die man het verlede week positief getoets waarna sy vrou en nog ’n persoon van Gauteng kort daarna positief getoets het. Al drie is deel van die groep wat in Italië vakansie gehou het en word tans in isolasie behandel. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.